《答余左司沈别驾元夕会饮城南之作时在围中》
明代·高启

青帝行春气初播，云沍余阴苦难破。
江头碧草生未长，战马寒嘶龁残莝。
炊烟泠落雨中湿，邻屋时闻有啼饿。
我愁郁郁但欲眠，肯以案书勤自课。
却思去岁属无虞，元夕共欢人几个。
高堂细听《落梅》歌，手擘黄柑香喷座。
客酬主劝总忘晓，看尽繁灯逐星堕。
只今照市但群烽，乐事凄凉谁复作。
故人念我有二子，省内郎官府中佐。
别离两月不相逢，身佩弓刀从戍逻。
欲寻旧赏慰劳役，弄拂尊前且安坐。
老兵折简走相呼，笑我闭门无乃懦。
黄昏远就向城南，敢惜春衫冻泥涴。
军中有会异寻常，牛肉粗肥酒卮大。
胡奴帐下出琵琶，复拊银筝与相和。
烛残未听荒鸡号，弦断忽惊哀雁过。
须臾颜热起叫噱，不纪乱离仍絺轲。
更声析析绕旗门，剑匣搘头容醉卧。
归来又辱寄新诗，锦水湔肠珠落唾。
豪吟自欲继燕歌，悲调岂将同楚些。
览之几度感深情，曲高和难非懒惰。
我生无力本何用，衣食自来供马磨。
虽蒙乡曲假虚名，正似南箕不堪簸。
君才于世俱可珍，周贾东游抱奇货。
艰危壮气喜弥激，利器未施宁忍挫。
颇闻原野多杀伤，风雪呻吟苦无那。
吾侪斯乐岂易得，应愧皇天恩独荷。
明年此夕会升平，把酒相邀更相贺。

作者简介：高启（1336－1374），汉族，元末明初著名诗人，文学家。字季迪，号槎轩，长洲（今江苏苏州市）人。元末隐居吴淞青丘，自号青丘子。高启才华高逸，学问渊博，能文，尤精于诗，与刘基、宋濂并称“明初诗文三大家”，又与杨基、张羽、徐贲被誉为“吴中四杰”，当时论者把他们比作“初明四杰”。又与王行等号“北郭十友”。明洪武初，以荐参修《元史》，授翰林院国史编修官，受命教授诸王。擢户部右侍郎，力辞不受。苏州知府魏观在张士诚宫址改修府治，获罪被诛。高启曾为之作《郡治上梁文》，有“龙蟠虎踞”四字，被疑为歌颂张士诚，连坐腰斩。著有《高太史大全集》《凫藻集》等。